Shavkat Mirziyoyev Vengriya bosh vaziri bilan telefon orqali muloqot qildi

14-aprel kuni O‘zbekiston prezidenti Shavkat Mirziyoyevning Vengriya bosh vaziri Viktor Orban bilan telefon orqali muloqoti bo‘lib o‘tdi. Bu haqda davlat rahbarining matbuot xizmati xabar berdi.

Ma’lum qilinishicha, suhbat avvalida O‘zbekiston yetakchisi Vengriya hukumati rahbarini FIDES – Xristian-demokratik xalq partiyasi koalitsiyasi ushbu mamlakat parlamentiga saylovda g‘alaba qozongani bilan samimiy tabriklagan.
Shuningdek, tomonlar ikki mamlakat o‘rtasida diplomatik munosabatlar o‘rnatilganining 30 yilligi bilan bir-birini tabriklagan.
Strategik sheriklik munosabatlarini yanada mustahkamlash masalalari, Vengriya bosh vazirining o‘tgan yili mart oyidagi O‘zbekistonga tashrifi yakunida erishilgan kelishuvlar ijrosining borishi batafsil muhokama qilingan.
Farmatsevtika, qishloq xo‘jaligi, chorvachilik, oziq-ovqat sanoati, qurilish materiallari ishlab chiqarish tarmoqlarida kooperatsiya loyihalarini amalga oshirish, bank-moliya sohasidagi o‘zaro manfaatli hamkorlikni kengaytirish masalalariga alohida e’tibor qaratilgan.
“Xalqaro va mintaqaviy ahamiyatga molik dolzarb masalalar yuzasidan fikr almashildi. Bo‘lajak oliy darajadagi tadbirlar rejasi ko‘rib chiqildi. Suhbat har doimgidek samimiy va do‘stona ruhda o‘tdi”, — deyiladi xabarda.